Puolustusministeriö

Lausuntopyyntö FI.PLM-2017-4849

Sisäministeriön lausunto; miehittämätöntä ilmailua ja lennokkitoimintaa koskevan lainsäädännön kehittäminen

Puolustusministeriö on pyytänyt sisäministeriöltä lausuntoa miehittämätöntä ilmailua ja lennokkitoimintaa koskevan lainsäädännön kehittäminen turvallisuuden näkökulmasta.

Esityksessä ehdotetaan muutettavaksi puolustusvoimista annettua lakia siten, että lakiin lisättäisiin säädökset lennokin tai miehittämättömän ilma-aluksen kulkuun puuttumisesta. Esityksen mukaan Puolustusvoimilla olisi tiettyjen edellytysten vallitessa toimivaltuudet puuttua teknistä laitetta tai voimakeinoa käyttäen lennokin tai miehittämättömän ilma-aluksen kulkuun. Laissa olisi säännökset toimivaltuudesta Puolustusvoimien käytössä olevilla alueilla ja niiden ulkopuolella.

Sisäministeriö toteaa lausuntonaan seuraavaa erikseen rajavartiotoimen ja poliisitoimen osalta.

Sisäministeriön rajavartio-osaston lausunto

Rajavartiolaitoksen edustaja on osallistunut puolustusministeriön työryhmän työskentelyyn, ja Rajavartiolaitoksen hallinnonalan näkemykset on otettu monilta osin huomioon.

Rajavartio-osasto pitää esityksen tavoitteita kannatettavina. Kuten esityksessäkin todetaan, miehittämättömien ilma-alusten ja lennokkien määrä Suomessa on kasvanut viime vuosina. Laitteita voidaan käyttää vaarallisella tavalla tai ne voivat olla itsessään vaaraa aiheuttavia esimerkiksi ominaisuuksiensa, käyttötapansa, rakenteensa tai kuormansa vuoksi. Miehittämättömiä ilma-aluksia ja lennokkeja on mahdollista käyttää viranomaisten toiminnan esteenä tietoisesti tai niiden käyttö voi aiheuttaa tahattomasti haittaa viranomaistoiminnalle.

Puolustusvoimista annettu laki (551/2007) ei sisällä erityisiä toimivaltuuksia miehittämättömän ilma-aluksen tai lennokin kulkuun puuttumiseksi. Rajavartio-osasto yhtyy siihen käsitykseen, että erityissäännökset tulisi lisätä lakiin, jotta ei olisi tarpeen tulkita Puolustusvoimien yleistoimivaltuuksia. Rajavartio-osasto pitää perusteltuna myös sitä, että toimivaltuudet ulotettaisiin tietyin edellytyksin myös Puolustusvoimien alueiden ja kohteiden ulkopuolelle. Kuten esityksessä todetaankin, tällöin ei kuitenkaan saa syntyä epäselvyyttä poliisin yleistoimivaltuudesta yleisen järjestyksen ja turvallisuuden ylläpitäjänä.

Myös Rajavartiolaitos on tunnistanut miehittämättömien ilma-alusten ja lennokkien aiheuttaman uhkan. Valtioneuvosto on vastikään antanut eduskunnalle hallituksen esityksen laeiksi rajavartiolain ja ulkomaalaislain muuttamisesta sekä eräiksi niihin liittyviksi laeiksi (HE 201/2017 vp). Esitys sisältää muun muassa ehdotuksen rajavartiomiehen toimivaltuuksista miehittämättömän ilma-aluksen ja lennokin kulkuun puuttumiseksi. Toimivaltuudet olisivat samankaltaisia Puolustusvoimille ehdotettavien toimivaltuuksien kanssa, mutta viranomaisten erilaisista tehtävistä ja yleistoimivaltuuksista johtuen ne eivät olisi täysin yhteneviä. Rajavartio-osasto katsoo, että ehdotettavat säännökset eivät kuitenkaan ole siinä määrin toisistaan poikkeavia, että ne aiheuttaisivat epäselvyyttä. Valmistelun aikana on tehty yhteistyötä sisäministeriön ja puolustusministeriön hankkeiden yhteen sovittamiseksi.

Esityksen yleisperusteluissa (s. 32) todetaan, että voimakeinojen käyttö ja tekninen vaikuttaminen ovat hyväksyttävissä ainoastaan lentävien laitteiden osalta, joiden mukana ei ole ihmistä, eikä nykytilaa tule tältä osin millään tavoin muuttaa. Rajavartio-osasto on periaatteen osalta samaa mieltä, mutta toteaa, että ainakaan Rajavartiolaitoksen osalta voimassa oleva lainsäädäntö ei nimenomaisesti rajoita perinteisten ilma-alusten kulkuun puuttumista voimakeinoin. Rajavartiolaki sisältää yleiset säännökset voimakeinojen käyttämisestä Rajavartiolaitoksen tehtävissä ja niitä voidaan soveltaa myös ilmailulain (864/2014) 167 §:n mukaisten toimivaltuuksien käytössä. On toki selvää, että voimakeinojen käytön suhteellisuus- ja puolustettavuusedellytykset käytännössä pääsääntöisesti estäisivät perinteisen ilma-aluksen kulkuun puuttumisen voimakeinoin.

Ehdotetun 15 d §:n mukaan puolustusvoimilla olisi oikeus käsitellä teknisen laitteen tai voimakeinon käyttämiseksi taikka lennokin ja miehittämättömän ilma-aluksen käyttöön liittyvän laitteen tai järjestelmän osan yksilöimiseksi ja sijainnin määrittämiseksi miehittämättömän ilma-aluksen ja lennokin käyttöön liittyvää radioviestintää, välitystietoja ja sijaintitietoja. Luottamuksellista radioviestintää ja sen välitystietoja sekä sijaintietoja koskeva tieto olisi hävitettävä viipymättä tiedon käsittelytarpeen päätyttyä, ellei laissa toisin säädetä.

Rajavartio-osasto esittää jatkovalmistelussa tarkemmin selvitettäväksi, millä edellytyksillä tällainen sääntely on mahdollista. Perustuslain 10 §:n 3 momentin mukaan lailla voidaan säätää välttämättömistä rajoituksista viestin salaisuuteen yksilön tai yhteiskunnan turvallisuutta taikka kotirauhaa vaarantavien rikosten tutkinnassa, oikeudenkäynnissä ja turvallisuustarkastuksessa sekä vapaudenmenetyksen aikana. Ehdotetuissa puolustusvoimien toimivaltuuksissa ei vaikuttaisi olevan kyse tällaisista tarkoituksista.

Rajavartiomiehen toimivaltuuksia koskevassa ehdotetussa uudessa rajavartiolain säännöksessä vastaavankaltainen toimivaltuus on muotoiltu siten, että radioviestinnän, välitystietojen ja sijaintietojen avulla saatu luonnolliseen henkilöön yhdistettävissä oleva tieto on hävitettävä viipymättä, ellei laissa toisin säädetä. Ehdotuksesta on odotettavissa perustuslakivaliokunnan kannanotto lähitulevaisuudessa. Rajavartio-osasto yhtyy esityksessä todettuun, että eri viranomaisten lakimuutosten täytäntöönpano edellyttää tiivistä yhteistyötä viranomaisten kesken. Tilannekuvan ja tietojen jakamiseksi tulisi myös luoda yhteiset käytännöt eri viranomaisten välillä.

Sisäministeriön poliisiosaston lausunto

Poliisiosastolla on ollut kaksi edustajaa puolustusministeriön työryhmässä. Mietinnön valmistelun aikana poliisiosasto on pyytänyt kommentteja Poliisihallitukselta ja Suojelupoliisilta. Poliisiosasto pitää mietinnössä esitettyjä uusia toimivaltuuksia perusteltuina. Miehittämättömän ilmailun kehitys ja yleistyminen lisäävät tilanteita, joissa turvallisuusviranomaisten on puututtava miehittämättömään ilmailuun. Puuttuminen puolestaan edellyttää toimivaltuuksien täsmällisyyttä ja tarkkarajaisuutta.

Poliisitoiminnan kannalta mietinnön keskeisin kohta on esitettyjen toimivaltuuksien käyttö Puolustusvoimien käytössä olevien alueiden ulkopuolella. Käytännössä tämä tarkoittaa yleisiä alueita sekä sen kautta yleistä järjestystä ja turvallisuutta, joiden suhteen poliisi on toimivaltainen päävastuuviranomainen. Poliisilain (872/2011) toimivaltuussäännöksillä voidaan puuttua useisiin perustuslain tasolla suojattuihin oikeuksiin. Tämän vuoksi perustuslakivaliokunnan lausuntokäytännössä on todettu,

että poliisin tehtävien ja toimivaltuuksien osoittaminen muulle viranomaiselle on poikkeus ja edellyttää erityisiä perusteita. Poliisiosaston näkemyksen mukaan jatkovalmistelussa tulisi täsmentää mietinnön säätämisjärjestyksen kirjauksia, jotka koskevat toimivaltuuksien käyttöä yleisillä alueilla.

Muuta

Lisätietoja sisäministeriön lausunnosta antavat rajavartiotoimen osalta rajavartioylitarkastaja Anne Ihanus ja poliisitoimen osalta poliisiylitarkastaja Sami Ryhänen.

vt. Kansliapäällikkö Jukka Aalto

Erityisasiantuntija Hanne Huvila

Asiakirja on sähköisesti allekirjoitettu asianhallintajärjestelmässä. Sisäministeriö 31.01.2018 klo 18:06. Allekirjoituksen oikeellisuuden voi todentaa kirjaamosta.

|  |  |
| --- | --- |
| Tiedoksi | Sisäministeri Risikko  Erityisavustaja Rytilä  Rajavartioylitarkastaja Ihanus SM/RO  Poliisiylitarkastaja Ryhänen SM/PO |